
PERSONGALLERI

Oda Madsen, 19 år

Lucie Madsen, Odas mor

Erik Lange, Odas barndomsvenn og tidligere kjæreste

Hans Lange, Eriks far

Ragnhild Lange, Eriks mor

Karen Elden, Odas nabo, gift med Eilif

Eilif Elden, Odas nabo, gift med Karen

Georg Sommer, rikmannssønn

Gregers Sommer, Georgs far

Søs Sommer, Georgs mor

Jens Wallin, Georgs barndomsvenn

Cecilie Gram, Georgs tidligere forlovede

Mathilde Gram, Cecilies mor

Johan Gram, Cecilies far

Wilhelm Vagle, ansatt hos Gram

Hanna Plassen, tjenestepike hos Sommer

Alma, Hannas tante og Sommers husholderske

Will Banks, kusk hos Sommer

Aase Kristiansen, kokke hos Sommer

Oleander, stallgutt hos Sommer

Ingeborg Johansen, garderobeinspektrise

Kasper Rosenvinge, teatersjef

Fanny Rosenvinge, teatersjefens datter

Othilie von Laursen, skuespillerinne

Elvira Øygarden, Odas venninne, tidligere pyntepike på teatret

Valdemar Bue, garderobeinspektør

Frøken Helene Lied, innehaver av sybutikk

Enkefru Nielsen, vertinne i Strandgaten

Laura Hansen, Odas nabo

Mor Sander, klok kone

Kristian Hauge, dyrlege

Doktor Berg, Sommers huslege

Vittore Rossi, italiensk operasanger og Odas kjæreste


SLIK SLUTTET FORRIGE BOK

Da Cecilies far begynte å puste og pese og ble helt illrød i ansiktet, ble Georg bekymret. Dette så ikke bra ut. Han bet kjevene sammen og angret på at han hadde sagt noe. Han skulle aldri ha kommet!

– Kan du ikke sette deg ned litt? foreslo han og pekte mot stolen mens han febrilsk prøvde å finne ut hva han kunne gjøre for å roe situasjonen ned igjen.

– Sette meg? Sette meg? brølte Gram. – Hva tar du meg for? Jeg skal si deg hva jeg skal gjøre, Georg. Jeg skal reise ut til Ringerike det forteste jeg kan, og så skal jeg ta for meg Wilhelm og stille ham til veggs. Og der skal jeg holde ham fast til jeg finner ut om det du påstår, virkelig stemmer eller ei.

– Jeg har ikke påstått at det er sånn, bare … begynte Georg, men rakk ikke engang å snakke ferdig før Johan Gram sank sammen foran ham. Georg bykset fremover og klarte så vidt å gripe tak i den store mannen før han deiste i gulvet med et brak. – Johan? Hører du meg? sa han engstelig, men fikk ikke noe svar. Georg begynte å skjelve. Herregud! Hadde han tatt livet av Cecilies far? Hva skulle han gjøre? Han prøvde å åpne Grams kragesnipp, men fingrene ville liksom ikke lystre, så til slutt rev han bare opp skjortekragen så knappene spratt. Deretter dasket han mannen i ansiktet, men heller ikke nå fikk han noen reaksjon. – Våkn opp! tagg han fortvilet. – Vær så snill! Han snudde seg mot døren og skrek av full hals: – Hjelp! Kan noen komme og hjelpe meg?


1

Kristiania, mars 1886

Husholdersken til Gram var den første som kom styrtende til. Bodil slo hendene for munnen da hun forsto hva som var i ferd med å skje. Bak henne dukket stuepiken Inga opp, også hun med et forskrekket uttrykk i ansiktet. Bodil snudde seg brått mot henne. – Inga, løp og hent doktoren med en eneste gang! Si at det haster!

– Selvfølgelig, frøken Bodil. Inga snudde seg og pilte av gårde.

Husholdersken skyndte seg bort til Georg, som strevde med å holde Johan Gram oppreist i stolen.

– Hjelp meg med å få lagt ham ned på gulvet, stønnet Georg, og sammen fikk de buksert den store kroppen til Johan Gram ned på det tykke, myke teppet.

Den eldre mannen tok seg til brystet, og de hørte tydelig hvordan han strevde med pusten.

– Det føles som om noen sitter på … på brystet mitt, hvisket han. – Jeg … jeg får ikke puste …

– Du må holde ut, Johan! ba Georg innstendig. – Det er ingen som sitter på brystet ditt. Du fikk et illebefinnende, og … Han stirret hjelpeløst på mannen som lå på gulvet foran ham. – Du må prøve å puste! Georg hørte selv hvor meningsløst det lød. Om Johan hadde kunnet, hadde han selvfølgelig pustet så godt han bare kunne. Han kastet et desperat blikk mot døren. – Hvor blir doktoren av? Bor ikke han like borti gaten her? Han så fortvilet på husholdersken. Herregud, Johan Gram kunne bare ikke dø. Han kunne ikke!

Husholdersken nikket hektisk. – Jo, men det er jo ikke sikkert at han er hjemme, hvisket hun med store og redde øyne.

– Det må han være, stønnet Georg. – Hvis ikke må vi sende et bud til sykehuset med det samme. Herregud! Han maktet ikke å tenke på hva som ville skje om ikke hjelpen kom snart. Hvis Johan Gram døde rett foran øynene deres … Han grøsset og så bort på husholdersken igjen. – Vet du når fru Gram og frøken Cecilie er ventet tilbake igjen?

– Ikke før sent i morgen, herr Sommer, svarte husholdersken. – De er jo helt ute på Ringerike.

Begge så mot døren da de  hørte at ytterdøren gikk opp.

– Hvor er han? spurte en mannsstemme ute i hallen.

– Inne på kontoret, herr doktor, svarte stuepiken. – Skynd Dem!

Huslegen til herr Gram kom med raske skritt inn på kontoret og satte seg øyeblikkelig ned på huk ved siden av pasienten, kastet et raskt, vurderende blikk på ham og åpnet doktorvesken med et knepp. Han trakk ut et pilleglass og helte ut noen piller. – Gi meg et glass med konjakk, kommanderte han Inga, som sto like bak ham.

Piken var rask med å helle i et glass fra krystallkaraffelen som sto på skjenken, og rakte det til ham.

– Jeg tror det er best at du gir meg en hånd her, sa doktoren og viste Georg hvordan han skulle støtte Johan opp i delvis sittende stilling, og på et eller annet vis klarte Gram å svelge ned pillene doktoren plasserte på tungen hans.

– Medisinen vil hjelpe, men vi må likevel få ham til sykehus så fort som mulig, sa doktoren. – Han har fått et kraftig illebefinnende, og jeg frykter at det kan være noe galt med hjertet også. Han har hatt problemer før, så jeg gjenkjenner symptomene. Han grunnet et øyeblikk. – Dette vil kreve grundige undersøkelser … Han snudde seg mot husholdersken. – Kan du sende bud etter syketransport, frøken Bodil? Si at det haster!

– Ja, herr doktor. Hun skyndte seg ut av rommet.

Georg kjente seg både nummen og hjelpeløs. Frem til nå hadde han til en viss grad klart å bevare roen, men nå som doktoren var her, vellet plutselig følelsene opp i ham. Pulsen dundret i ørene, og han begynte å skjelve over hele kroppen, så han måtte sette seg ned.

– Hva var det som skjedde, herr Sommer? Doktoren så alvorlig på ham. – Falt han bare om helt uten forvarsel? Eller tok han seg til brystet fordi han fikk problemer med pusten? Var det i så fall en foranledning til disse symptomene? Det er ofte noe som utløser slike anfall. En sinnstilstand av noe slag …

En kald klo grep tak i nakken til Georg. Hva skulle han si? Han kremtet og forsøkte å tenke seg om. – Vel, doktor, Johan og jeg satt her og snakket om løst og fast i forbindelse med forretningene, sa han som sant var. – Johan var engasjert, slik han alltid pleier å være, men da vi kom inn på et spesielt tema, ble han en anelse alterert. Han ble mørkerød i ansiktet, og så falt han om … Det var som om noe hadde satt seg fast i brystet på ham, og han fikk ikke puste ordentlig. Jeg klarte så vidt å forhindre at han gikk rett i gulvet.

Doktoren nikket. – Ulike sinnsstemninger kan føre til slikt. Om man er eksaltert på et vis, enten av latter, sorg, sinne, eller på grunn av noen annen form for opphisselse for den saks skyld … Det ble nok for mye for den godeste Johan, er jeg redd. Jeg har sagt det til ham før – at han må passe på trykket! Det er ikke godt for hjertet hans at han blir så engasjert som han kan bli noen ganger. Han ristet på hodet. – Men han er og blir en stabukk. Doktoren ristet litt oppgitt på hodet og betraktet Gram, som nå lå rett ut på gulvet og så ut som han sov. Kun en svak hveselyd kunne høres hver gang han trakk pusten, ellers var alt rolig.

Georg nikket og bet seg i leppen. Han lurte på hvor lang tid det ville ta før syketransporten kom. Bare Johan ville overleve! Han var Cecilies far og en god venn av familien. At han også var en viktig brikke i spillet mot Vagle,  betydde ingenting akkurat nå, selv om Georg ønsket intenst å få satt planen mot Vagle ut i livet. – Kommer det til å gå bra med ham, doktor? spurte han spakt.

Doktoren trakk på skuldrene. – Det er umulig å si, men Johan er seig. Han gir seg nok ikke så lett! Han smilte kort. – Gå hjem til foreldrene dine, du, og fortell dem hva som har skjedd. Jeg vet jo at de og familien Gram er gode venner. Det er ingenting mer du kan gjøre her nå. Men uten deg her … Han skar en grimase. – Da ville det neppe ha endt så godt. Johan kommer til å ha uendelig mye å takke deg for når han kommer til seg selv igjen!

Du skulle bare ha visst … tenkte Georg. Hvis ikke jeg hadde kommet i dag, ville dette aldri ha skjedd!

Elvira og Oda  pustet lettet ut da kjøpmann Eilertsen tilbød seg å kjøre dem, for de store pakkene med antrekk var tunge.

Oda kikket på notisen i butikkvinduet idet de gikk inn. Ordlyden var den samme som før, men både lappen og skriften var større, så alle som gikk forbi eller skulle inn i salongen, var nødt til å legge merke til den.

Eilertsen hjalp dem helt inn i kjolesalongen og hilste høflig på frøken Lied, før han la pakkene fra seg på disken.

– Tusen takk, sa Oda og smilte varmt mot kjøpmannen. – Det var meget vennlig av deg.

– Det var da bare hyggelig, kan du skjønne. Jeg skulle uansett samme vei. Han bukket et kort farvel til frøken Lied, før han forsvant ut igjen.

Da døren hadde lukket seg bak ham, snudde Oda seg mot frøken Lied. – Jeg ser at notisen står i vinduet fremdeles … Har frøkenen fått noen henvendelser ennå? Hun visste at det begynte å haste. Det var allerede mars, og frøken Lied skulle gifte seg til sommeren. Hvis hun ikke snart fant noen som kunne leie butikken, ville hun bli nødt til å selge …

Helene Lied rynket de pent formede brynene og så rent oppgitt ut. – Nei, dessverre. Det er nok ikke hvem som helst som kan overta en butikk som dette, og minst av alt en kvinne! Ingen gifte fruer kan jo stå her, og de unge og ugifte … Hun trakk på skuldrene. – Vel, det krever både penger og pågangsmot, ikke sant? Og i disse tider er jo konkurransen fra de store varemagasinene økende. Hun så på Elvira og Oda, som begge nikket. – Det jeg ønsker meg, er en yngre utgave av meg selv! Hun lo og ble litt drømmende i blikket. – En som er oppvokst med nål og tråd mellom fingrene, og som har et helt spesielt øye for detaljer. En som skjønner nøyaktig hvordan stoffet faller, og hvilken farge som kler den kresne Kristiania-frue best. Ja, ikke så ulik deg, Oda! Hun sukket og ristet på hodet. – Vi får håpe at den rette dukker opp om ikke så lenge. Hvis ikke … Hun trakk pusten skjelvende. – Far og mor ville ha snudd seg i graven om de visste at jeg måtte selge butikken. Den var selve livsverket deres.

Oda kunne høre fortvilelsen i frøken Lieds stemme. Det var tydelig at dette var fryktelig vanskelig for henne, men hvilket annet valg hadde hun enn å selge salongen dersom ingen ville leie den? Den kunne ikke stå tom, det var det slett ingen penger i.

Frøken Lied tok seg tydelig sammen og rensket strupen. – Men jeg har ikke tid til å sture nå. Det nærmer seg vår, og jeg gleder meg til å se hva dere har med dere! Hun så på de store pakkene som Eilertsen hadde lagt på disken for litt siden, og ansiktet lyste av forventning.

Oda kjente hvordan det prikket i fingertuppene. Hun var både spent og nervøs på samme tid. Det var jo ikke sikkert at frøken Lied likte det de hadde laget …

En etter en ble pakkene åpnet, og for hver gang ga frøken Lied fra seg et lite hvin av begeistring. Hun nærmest hoppet bak disken og beundret hvert eneste plagg hun løftet opp.

Oda og Elvira så på hverandre og smilte lettet. De hadde tydeligvis klart det denne gangen også!

– Dette ser aldeles strålende ut, mine damer! Jeg kan knapt vente med å stille  ut klærne i vinduet mitt! Frøken Lied smilte stort. – Men når dere først er her, kan dere kanskje gi meg en hånd med utstillingen også? Hun ventet ikke på svar, bare fortsatte å snakke begeistret. – Og bare vent – om få dager er jeg sikker på at det vil strømme inn med bestillinger! Folk i denne byen er klare for våren nå. De kan knapt vente med å henge fra seg de tunge kåpene, muffene og pelskragene. Og når de ser den nye, lekre kolleksjonen i vinduet mitt … En tankefull nyve kom til syne i den ellers så glatte pannen. – Hmm. Det spørs om ikke jeg bør engasjere noen flere syersker, for dere kan mulig klare alt dette alene …

Georg ble stående en stund på trappen utenfor inngangspartiet til villaen i Josefines gate og tok et dypt magadrag. Han gruet seg til å fortelle foreldrene om hva som hadde skjedd med Johan Gram tidligere på dagen. Foreldrene ville øyeblikkelig lure på hvorfor han hadde vært hos familievennen den dagen, og han hadde ikke klart å komme på noen brukbar grunn. Forhåpentlig ville de bli så forskrekket over nyheten om Johan at de ville bry seg mindre om den slags, for han kunne rett og slett ikke røpe den egentlige årsaken til besøket. Han måtte pynte på sannheten.

– Å, er det du som kommer, Georg? Alma stakk hodet inn i entreen og kom straks bort for å hjelpe ham av med frakken og hatten. – Du kommer akkurat tidsnok til å smake på Aases nybakte hvetekringler. Hun tok dem ut av ovnen for bare noen minutter siden.

– Takk, Alma, men jeg er ikke sulten. Han sendte henne et kort smil. Selv om han vanligvis elsket Aases bakst, bød tanken på å skulle spise noe som helst ham imot.

Aase så uforstående på ham. – Takker du nei til Aases kringler, Georg? Er du ikke frisk, gutten min? Hun så bekymret på ham og la en hånd varsomt mot pannen hans. Blikket hennes var granskende. – Ved nærmere øyesyn er du faktisk litt blek …

Georg så ned og svelget klumpen som vokste i halsen. Han hadde mest lyst til å kaste seg om halsen på Alma og få utløp for alle de vonde følelsene som kjempet om plassen inni ham. Den dårlige samvittigheten, redselen og fortvilelsen. Alt sammen verket og sprengte i ham. – Nei, jeg er ikke syk, sa han beroligende. – Jeg er bare ikke sulten akkurat nå. Det er alt. Han møtte blikket hennes. – Jeg må snakke med mor og far. Vet du om de er hjemme?

Alma så granskende på ham før hun nikket. – Jo, de er da det. Jeg tror de sitter inne i salongen begge to. Hun så på ham igjen. – Du gjør meg bekymret, Georg. Har det skjedd noe spesielt?

Han nikket. – Jeg skal fortelle deg mer siden, Alma, men først må jeg snakke med mor og far. Det er viktig.

– Hva er det du sier, sønn? utbrøt Gregers Sommer forskrekket da Georg var ferdig med å fortelle. – Er Johan sendt på sykehuset? Han vil vel …? Han vil vel klare seg?

Det var lenge siden Georg hadde sett faren så bekymret. Og moren satt rett opp og ned i sofaen med oppsperrede, blanke øyne og fikk ikke frem et ord.

– Jeg vet ærlig talt ikke hvordan dette vil ende, far, sa Georg, som sant var, for doktoren hadde ikke kunnet si noe om hva utfallet ville bli. – De ventet fremdeles på syketransporten da jeg dro. Doktoren var der, og det var ikke så mye mer jeg kunne gjøre, så han ba meg om å gå hjem og overbringe den dramatiske nyheten til dere. Alt vi kan gjøre, er å vente.

Det kom noen halvkvedete lyder, nærmest klynk, fra moren. – Stakkars Mathilde, min kjære venninne. Og Cecilie … De er jo langt der ute på bondelandet, Gregers! Hun akket seg. – De blir vel varslet? Jeg mener, de må jo komme seg tilbake til byen så fort de klarer, ikke sant?

Georg nikket. – Det er klart at de vil få beskjed, mor. Jeg er sikker på at husholdersken sender et bud så fort hun kan. Han kastet et raskt blikk på uret på kaminen. – Men det vil selvfølgelig komme som et stort sjokk på dem. Den dårlige samvittigheten stakk og sved i ham. Han følte seg nærmest som en kjeltring. Og enda verre ville det bli om Johan døde. Da ville han føle seg som en morder også!

– Vi får være takknemlige for at du var der og kunne sende bud på doktoren. Faren sendte ham et blekt, men tankefullt smil før han rynket øyenbrynene. – Men hvorfor var du der egentlig, Georg? Etter bruddet med Cecilie har du vel ingen grunn til å dra dit uten at vi er med?

Hjertet sank i Georg. Der kom akkurat det spørsmålet han hadde fryktet. Han knep leppene sammen et øyeblikk, før han så på faren med en så fattet mine som mulig. – Altså, det har seg slik at jeg ville takke Johan ordentlig for muligheten til å arbeide for ham og Vagle i høst. Sjansen har liksom ikke bydd seg ordentlig før nå, og da jeg tilfeldigvis gikk forbi … Han trakk på skuldrene. – … tenkte jeg at jeg like gjerne kunne stikke innom.

– Det var virkelig et lykketreff at du valgte å ringe på akkurat i dag, sa faren. – Om Johan hadde blitt liggende der inne på kontoret alene, er det ikke godt å si hva som ville ha skjedd. Antakelig ville han ikke vært blant oss mer.

Et lite hulk unnslapp moren.

– Vi får krysse fingrene for at alt går bra, sa Georg hest. Mansjettkragen strammet i halsen, og han var varm. Kanskje han likevel var i ferd med å bli syk? Han måtte ut derfra, og det med en eneste gang. – Jeg tror jeg skal gå opp på rommet mitt og studere. Han gikk bort til moren og kysset henne fort på kinnet. – Det går nok helst bra, skal du se.

Hun smilte opp mot ham. – Du er helten vår, Georg. Du skal vite at far og jeg er veldig stolte av deg!

Georg mumlet en takk, men da han forlot værelset, hadde han en ekkel bismak i munnen.

Kristiania oppmalingsvesen, 1887. Utsnitt av "Kart over Kristiania”. Utlant av Oslo byarkiv.

